**Αθήνα:** 30.09.2024

**ΑΝΑΚΟΙΝΩΣΗ**

Παγκόσμια Ημέρα Καρδιάς 2024

Φωταγώγηση εμβληματικών σημείων από τον Πανελλήνιο Σύνδεσμο Πασχόντων από Καρδιοπάθειες

Με αφορμή την **Παγκόσμια Ημέρα Καρδιάς**, που γιορτάζεται κάθε χρόνο στις **29 Σεπτεμβρίου**, ο Πανελλήνιος Σύνδεσμος Πασχόντων από Καρδιοπάθειες ανέλαβε την πρωτοβουλία να φωταγωγήσει τρία εμβληματικά σημεία της Ελλάδας: **τη Βουλή των Ελλήνων,** τις **Ομπρέλες Ζογγολόπουλου** στη **Νέα Παραλία της Θεσσαλονίκης** και το **σιντριβάνι στην πλατεία Ομονοίας**. Ο Πανελλήνιος Σύνδεσμος Πασχόντων από Καρδιοπάθειες εκπροσωπεί θεσμικά και σε πανελλαδικό επίπεδο το σύνολο των πασχόντων από καρδιαγγειακά νοσήματα και αποτελεί οργάνωση - μέλος της Εθνικής Συνομοσπονδίας Ατόμων με Αναπηρία (ΕΣΑμεΑ).

Από την ανακοίνωση του Συνδέσμου: «*Η* ***Παγκόσμια Ημέρα Καρδιάς*** *αποτελεί μια παγκόσμια εκστρατεία που στοχεύει στην ευαισθητοποίηση του κοινού σχετικά με τα καρδιαγγειακά νοσήματα, τα οποία παραμένουν η πρώτη αιτία θανάτου παγκοσμίως. Σύμφωνα με στατιστικά στοιχεία, εκατομμύρια άνθρωποι χάνουν τη ζωή τους κάθε χρόνο εξαιτίας αυτών των παθήσεων, γεγονός που καθιστά κρίσιμη την ανάγκη ενημέρωσης για τα προληπτικά μέτρα και τους τρόπους διαχείρισης του καρδιαγγειακού κινδύνου.*

*Η δράση του Συνδέσμου αναδεικνύει την επιτακτική ανάγκη για συνεργασία ανάμεσα στην πολιτεία, τους επαγγελματίες υγείας και το ευρύ κοινό, ώστε να μειωθεί το φορτίο αυτών των παθήσεων στη χώρα μας.*

*Με την ευκαιρία της* ***Παγκόσμιας Ημέρας Καρδιάς****, ο Σύνδεσμος καλεί όλους τους πολίτες να υιοθετήσουν έναν υγιεινό τρόπο ζωής, που περιλαμβάνει τη σωστή διατροφή, την τακτική σωματική άσκηση και την αποφυγή του καπνίσματος, για να προστατεύσουν την καρδιά τους και να συμβάλλουν στη βελτίωση της συνολικής τους υγείας*».

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |